Arkitekturdagar 2015: Framtíðar Føroyar–Hugsjón og planlegging Arkitekturdagar vera í Havn 2.–4. oktober. Aftur í ár skipar Arkitektafelag Føroya fyri Arkitekturdagar. Temaið í ár er“ Framtíðar Føroyar–Hugsjón og planlegging”. Við hesum ætlar Arkitektafelagið at seta fokus á týdningin av planlegging, bæði lokalt og fyri landið. Arkitekturdagurin verður alment settur í Posthúskjallaranum fríggjadagin 2. oktober kl. 17.00. Skráin er fylgjandi: Fríggjadagin 2. oktober Kl. 10.00 Lesisalurin á Býarbókasavninum: Framsýning av arkitektaverkætlanum letur upp. Kl. 10.00 Túnið millum Perluna og Gamla Reinsaríið: Útiframsýning um planlegging letur upp. Kl. 17.00 Posthúskjallarin: Heðin Mortensen, borgarstjóri, setir Arkitekturdagarnar. Kl. 17.30 Posthúskjallarin: Planlegging í Føroyum, fyrilestur við Sissal Fosaa, planleggingarlesandi á Roskilde Universitet. Leygardagin 3. oktober Kl. 11.00-14.00 Gongugøtan í Havn:“ Hvussu hugsar TÚ gongugøtuna?” . Tórshavnar kommuna fer at varpa ljós á bæði hugtakið og miðbýin við eini øðrvísi gongugøtu. Tiltakið í miðbýnum savnar seg um fólk til gongu og eggjar borgarunum at taka lut og skapa framtíðar gongugøtuna. Borgaraluttøkan verður skipað soleiðis, at borgarin kann skriva og siga sínar hugsjónir um gongugøtuna í framtíðini. Við øllum viðmerkingunum frá borgarunum verður strembað eftir at gera borgarans rødd sjónliga í býnum. Vilt tú hava ávirkan á framtíðar gongugøtuna ella bara fáa ein hugnaligan dag við tónleiki, einum yvirraskilsi, Bubu og onkrum góðum til góman. Komið so oman á gongugøtuna. Kl. 13.30“ Kend støð í Miðbýnum–Sig tína hugsan”, gongutúrur við Biritu Wardum, býararkitekti. Vit hittast við Handilskjarnan. Sí eisini um tiltakið á heimasíðuna hjá Tórshavnar kommunu, www. torshavn. fo. Kl. 14.00-17.00 Gamla Reinsaríið:“ Framtíðar Føroyar–Hugsjón og planlegging”, tvørfakligur temafundur um planlegging: Kl. 14.00 Gamla Reinsaríið:“ Norsk planlov i praksis”, fyrilestur við Jørgen Amdam, professari og samfelagsgranskari í Noregi. Kl. 14.45 Gamla Reinsaríið: Stuttar framløgur, við: Tróndur Leivsson, stjóri á Búnaðarstovuni, umrøður landbúnaðin. Janus Hansen, lívfrøðingur á Náttúrugripasavninum, umrøður plantu og djóralív. Albert Isfeld, arkitektur, greiðir frá bygningum og bygningsanleggum. Helgi Dal Michelsen, fornfrøðingur á Fornminnissavninum, greiðir frá skráseting av fornminnum. Petur Nielsen, stjóri á Umhvørvisstovuni, greiðir m. a. frá verkætlanini“ Talgildu Føroyar”. Theresa Kreutzmann, stjóri á Visit Tórshavn, greiðir frá avbjóðingum innan ferðavinnuna. Gestur Hovgaard, samfelagsgranskari á Fróðskaparsetrinum, hugleðir um tørvin á samfelagsplanlegging. Aftaná verður kjak og samanumtøka. Allan oktober Lesisalurin á Býarbókasavninum: Tema byggilist, bókmentur, tíðarrit og verkætlanir. Móttøkuhøllin á Landssjúkrahúsinum: Framsýning av projektið til nýggja H-bygningin.